Document ID: 32013R0877

DELEGIRANA UREDBA KOMISIJE (EU) br. 877/2013
оd 27. lipnja 2013.
o dopuni Uredbi (EU) br. 473/2013 Europskog parlamenta i Vijeća o zajedničkim odredbama za praćenje i procjenu nacrta proračunskih planova i osiguranju smanjenja prekomjernog deficita država članica u europodručju
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 473/2013 Europskog parlamenta i Vijeća od 21. svibnja 2013. o zajedničkim odredbama za praćenje i procjenu nacrta proračunskih planova i osiguranju smanjenja prekomjernog deficita država članica u europodručju (1), a posebno njezin članak 10. stavak 3.,
budući da:
(1)
Uredbom (EU) br. 473/2013 uspostavlja se strože praćenje država članica čija je valuta euro i na koje se primjenjuje postupak u slučaju prekomjernog deficita dodatnim zahtjevima u vezi s izvješćivanjem kojima se želi omogućiti sprečavanje i pravovremeni ispravak svih odstupanja od preporuka ili odluka Vijeća o pozivu za smanjenje prekomjernog deficita.
(2)
Takvim se praćenjem nadopunjuju postojeći zahtjevi u vezi s izvješćivanjem iz članka 3. stavka 4. točke (a) i članka 5. stavka 1. točke (a) Uredbe Vijeća (EZ) br. 1467/97 od 7. srpnja 1997. o ubrzanju i pojašnjenju provedbe postupka u slučaju prekomjernog deficita (2) kojima se zahtijeva da država članica na koju se primjenjuje postupak u slučaju prekomjernog deficita i na koju se odnosi preporuka Vijeća u skladu s člankom 126. stavkom 7. Ugovora ili poziv u skladu s člankom 126. stavkom 9. Ugovora obavješćuje Vijeće i Komisiju o mjerama koje je poduzela radi smanjenja prekomjernog deficita. To izvješće uključuje ciljeve za državne rashode i prihode te za diskrecijske mjere na strani rashoda i prihoda u skladu s preporukom Vijeća, informacije o mjerama koje su donesene i vrsti predviđenih mjera za ostvarenje tih ciljeva.
(3)
Uredbom (EU) br. 473/2013 dopunjuje se početni zahtjev u vezi s izvješćivanjem tako što se zahtijevaju češća izvješća država članica čija je valuta euro i na koje se primjenjuje postupak u slučaju prekomjernog deficita. Te će države članice o mjerama poduzetima radi smanjenja prekomjernog deficita morati Komisiju i Gospodarski i financijski odbor izvješćivati svakih šest mjeseci ako se na njih odnosi preporuka Vijeća u skladu s člankom 126. stavkom 7. i svaka tri mjeseca ako za se na njih odnosi odluka Vijeća o pozivu u skladu s člankom 126. stavkom 9. Ugovora o funkcioniranju Europske unije. Za opću državu i njezine podsektore izvješća trebaju sadržavati izvršenje proračuna u tekućoj godini, proračunski učinak diskrecijskih mjera na strani rashoda i prihoda, ciljeve za državne rashode i prihode te informacije o mjerama koje su donesene i vrsti predviđenih mjera za ostvarenje tih ciljeva. Takvim češćim izvješćivanjem Komisija i Gospodarski i financijski odbor moći će stalno pratiti je li predmetna država članica na dobrom putu da smanji svoj prekomjerni deficit.
(4)
U skladu s člankom 10. stavkom 3. Uredbe (EU) br. 473/2013 sadržaj dodatnog izvješćivanja određuje Komisija. Tim se delegiranim aktom uspostavlja jasan okvir za informacije o kojima moraju izvješćivati države članice čija je valuta euro i na koje se primjenjuje postupak u slučaju prekomjernog deficita. Izvješćivanjem utvrđenim ovom Delegiranom uredbom omogućit će se strukturirani i usklađeni pregled proračunskog stanja predmetnih država članica. Izvješće treba sadržavati godišnje i tromjesečne podatke da bi se osigurale pojedinosti smanjenja u tijeku. Podatke je potrebno dostavljati na gotovinskoj i obračunskoj osnovi (u skladu s Europskim sustavom nacionalnih računa ESA) kako bi se omogućilo bolje razumijevanje dinamike proračunskog stanja. Budući da je postupak u slučaju prekomjernog deficita moguće pokrenuti na temelju nepoštovanja referentnih vrijednosti za deficit i/ili omjer duga i BDP-a iz Ugovora, potrebno je izvješćivati o razvoju glavnih elemenata deficita i duga opće države.
(5)
Stvarni podaci koji se dostavljaju u okviru ovog delegiranog akta trebali bi biti u skladu s podacima dostavljenima Eurostatu u okviru postupka u slučaju prekomjernog deficita,
DONIJELA JE OVU UREDBU:
Članak 1.
Predmet
Ovom se Uredbom utvrđuju specifikacije o sadržaju izvješća koje Komisija može zatražiti od država članica čija je valuta euro i na koje se primjenjuje postupak u slučaju prekomjernog deficita.
Članak 2.
Struktura i sadržaj izvješća
1. Izvješća iz članka 1. sljedeće su strukture:
-
stvarni saldo, kretanje duga i ažurirani proračunski planovi za razdoblje smanjenja za opću državu i njezine podsektore,
-
opis i kvantifikacija fiskalne strategije u nominalnom i strukturnom smislu (ciklički dio salda, bez jednokratnih i privremenih mjera) za smanjenje prekomjernog deficita u roku koji odredi Vijeće s obzirom na zadnju preporuku ili odluku Vijeća o pozivu u skladu s člankom 126. stavkom 7. ili člankom 126. stavkom 9. UFEU-a, uključujući iscrpne informacije o planiranim ili poduzetim mjerama za postizanje tih ciljeva te o njihovom učinku na proračun.
2. Izvješća uključuju tablice koje su navedene u Prilogu ovoj Uredbi.
Članak 3.
Stupanje na snagu
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
Sastavljeno u Bruxellesu 27. lipnja 2013.

Labels: 12
2
15
19